**SIA *Circle K Latvia*** (agrākais nosaukums ***Statoil Fuel & Retail Latvia***) ir viens no lielākajiem degvielas mazumtirgotājiem Latvijā. Uzņēmums darbojas kopš 1992. gada. *Circle K Latvia* pastarpināti caur *Circle K Norge* pieder Kanādas mazumtirdzniecības uzņēmumam *Alimentation Couche-Tard*.

SIA *Circle K Latvia* degvielas uzpildes stacijas (DUS) iepriekš darbojās ar nosaukumu ***Statoil***. Zīmola maiņu uz *Circle K* sāka 2017. gadā un pabeidza līdz 2018. gada beigām.

Pamatdarbība
------------

*Circle K Latvia* pamatdarbība ir degvielas un eļļas produktu mazumtirdzniecība, degvielas uzpildes staciju projektēšana, celtniecība un ekspluatācija, kā arī naftas produktu vairumtirdzniecība. Tas ir lielākais degvielas mazumtirgotājs Latvijā, kas nodrošina degvielu un apkalpošanu, kā ātrās uzkodas, karstos dzērienus un pirmās nepieciešamības preces savās degvielas uzpildes stacijās.

*Circle K Latvia* degvielas uzpildes staciju tīklā ietilpst 84 Circle K stacijas (to skaitā arī franšīzes) un 4 automātiskās degvielas uzpildes stacijas *Automāts* (iepriekš *1-2-3*). Uzņēmumam pieder naftas termināls Rīnūžos.

Vēsture
-------

1992. gada 2. aprīlī Latvijā tika dibināts Norvēgijas enerģētikas grupas *Statoil* meitas uzņēmums **SIA *Latvija Statoil***. 1993. gada jūnijā Rīgā, Ulmaņa gatvē 110 tika atklāta pirmā *Statoil* degvielas uzpildes stacija. Līdz ar stacijas atklāšanu sāktas piedāvāt arī pirmās degvielas debetkartes Latvijā. 1994. gadā atvērta pirmā *Statoil* degvielas uzpildes stacija ārpus Rīgas — Liepājā.
1998. gada nogalē *Latvija Statoil* tiek iekļauta starptautiskajā programmā *Routex*, kas piedāvā maksāt par degvielu, maksas ceļiem, tiltiem un tuneļiem ar speciālām kredītkartēm.

2001. gadā atvērtas pirmās automātiskās degvielas uzpildes stacijas *1-2-3*.
2003. gada aprīlī *Latvija Statoil* īpašumā pārgāja 17 *Shell Latvia* degvielas uzpildes stacijas.
2004. gada decembrī atvērta Latvijā pirmā *Statoil* franšīzes stacija Dobelē (SIA "Lūcija").

2006. gadā tika sākta *Statoil* veikalu rekonstrukcija, mainot to dizainu un izkārtojumu. 2008. gadā rekonstrukciju pabeidza, un *Statoil* veikalos lielāka nozīme tika piešķirta silto dzērienu un maizīšu pārdošanai.
2006. gadā Salacgrīvā tika atvērts daudzfunkcionāls komplekss, kurā ietilpa autoosta, kā arī DUS un diennakts veikals.

2007. gadā *Latvija Statoil* no SIA "Neste Latvija" nopirka aviācijas degvielas uzpildes biznesu Starptautiskajā lidostā "Rīga".
2008. gadā *Latvija Statoil* kļuva par pirmo degvielas mazumtirgotāju Latvijā un vienu no pirmajiem Eiropā, kas sāka tirgot videi draudzīgu degvielu bez sēra piejaukuma.

2012. gada 11. maijā *Latvija Statoil* tika pārdēvēts par **SIA *Statoil Fuel & Retail Latvia***.
2012. gadā Rīgā tika atvērts *Statoil Fuel & Retail* biznesa centrs, kas nodrošināja finanšu, grāmatvedības un personālvadības pakalpojumus uzņēmuma pārstāvniecībām Dānijā, Norvēģijā, Zviedrijā, Latvijā, Lietuvā, Igaunijā, Polijā un Krievijā (juridiski tas bija atsevišķs uzņemums SIA *Statoil Fuel & Retail business centre*).
2012. gada jūnijā 90 % mātes uzņēmuma *Statoil Fuel & Retail* kapitāldaļu ieguva Kanādas mazumtirdzniecības uzņēmums *Alimentation Couche-Tard*. Vēlāk *Statoil Fuel & Retail* pilnībā nonāca *Couche-Tard* īpašumā.

2013. gada aprīlī *Statoil Fuel & Retail Latvia* sāka piedāvāt dīzeļdegvielu un benzīnu ar zīmolu *miles*.
2013. gada jūlijā *Statoil Fuel & Retail Latvia* ieviesa auksto dzērienu un piena kokteiļu pašapkalpošanās automātus *PolarPop*.

2015. gada janvārī meitas uzņēmums *Statoil Fuel&Retail Aviation Latvia* tika pārdots Kiprā reģistrētajam *Gingerbread Management*.
2016. gada februārī Vecrīgā atklāts pirmais *Statoil* veikals, kurā netirgo degvielu.

*Statoil* zīmola nomaiņa ar *Circle K* degvielas uzpildes stacijā Rīgā
2016. gada 1. aprīlī SIA *Statoil Fuel & Retail Latvia* tika pārdēvēts par **SIA *Circle K Latvia***.

2018. gada 28. augustā tika dibināts Norvēģijā reģistrētā uzņēmuma *Circle K Terminal Group* meitas uzņēmums *Circle K Terminal Latvia*.

Atbalsts
--------

Circle K ir **Latvijas Universitātes fonda** **bronzas mecenāts**.

Uzņēmums laika posmā no 2009. gada līdz 2011. gadam ir ziedojis naudas līdzekļus izglītojošiem pasākumiem un projektiem Latvijas Universitātē:

* 2009. gadā „Ēnu dienas" un „Zinātnes kafejnīca";
* 2011. gadā projektam „Jauno ģeogrāfu skola".

Atsauces
--------

1. ↑  Lielākie degvielas mazumtirgotāji Latvijā joprojām ir 'Statoil', 'Neste' un 'Lukoil', Delfi, 18.08.2011
2. 1 2  Degvielas tirgotāja «Circle K Latvia» peļņa pērn sasniedza € 21,57 miljonus eiro; apgrozījums samazinājās LETA, 2016. gada 23. septembrī
3. 1 2  Kanādiešu Couche - Tard kļūst par Statoil Fuel & Retail īpašnieku , Dienas Bizness, 21.06.2012
4. ↑  Statoil Latvija vēsture Archived 2012. gada 11. janvārī, *Wayback Machine* vietnē. www.statoil.lv
5. ↑  Latvija iekļauta Statoil Routex starptautiskajā programmā, Diena, 02.12.1998.
6. ↑  Jau gandrīz puse Statoil degvielas uzpildes staciju jaunā veidolā: Pārdošanas apjomi palielināti par 20%, Diena, 18.01.2008.
7. ↑  Svinīgi tiek atklāts jaunais Salacgrīvas komplekss[novecojusi saite], Auseklis, 24.01.2006.
8. ↑  SIA Latvija Statoil uzsāk aviācijas degvielas piegādi Rīgas Starptautiskajā lidostā Diena, 2007. gada 31. maijs
9. ↑  Par tirgus dalībnieku apvienošanos Konkurences padomes lēmums Nr.12, Rīgā 2007. gada 28. februārī (prot. Nr.13, 4.§)
10. ↑  "Latvija Statoil" tirdzniecībā ievieš videi draudzīgo benzīnu bez sēra, www.bizness.lv, 31.03.2008.
11. ↑  Statoil maina juridisko nosaukumu, Dienas Bizness, 11.05.2012
12. ↑  «Statoil» biznesa centrs Rīgā ir bākuguns citiem skandināviem , www.financenet.lv, 15.03.2012.
13. ↑  «Statoil» maina degvielas nosaukumu, www.apollo.lv, 09.04.2013.
14. ↑  PolarPop — līdzi ņemamo dzērieni tagad arī Latvijas Statoil Archived 2013. gada 9. jūlijā, *Wayback Machine* vietnē. www.kurjers.lv, 04.07.2013.
15. ↑  Par «Statoil Fuel&Retail Aviation Latvia» īpašnieku kļuvusi Kipras firma «Gingerbread Management» LETA, 2015.01.20
16. ↑  Reģistrēts uzņēmums "Circle K Terminal Latvia"  29.08.2018, klientuportfelis.lv
17. ↑  «SIA "Circle K Latvia"». *www.fonds.lv*. Skatīts: 2020-04-16.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * s
* d
* l
Valsts karogs: Latvija Gāzes un degvielas uzpildes stacijas Latvijā |
| --- |
|  |
| Degvielas uzpildes stacijas | 
* Astarte
* Circle K
* Gotika Auto
* KOOL
* Latvijas Nafta
* Neste
* Virši
* Viada
* Metro

 |
|  |
| Gāzes uzpildes stacijas | 
* Eko Gāze
* Intergaz
* Latvijas propāna gāze

 |
|  |
| Bijušās degvielas uzpildes stacijas | 
* Dinaz
* Lukoil
* Shell
* Statoil
* Trest

 |

 |